पटना। बिहार मे नगर निकाय चुनाव क तहत 36 जिला मे सात नगर निगम आओर 32टा जिला परिषद् सहित कईटा स्थानीय शहरी निकाय क परिणाम घोषित करि देल गेल अछि। आधिकारिक सूत्र क अनुसार 17 मई कए सात नगर निगम, 32 नगर परिषद्, 67 नगर पंचायत आओर 2494 वार्ड लेल प्रतिनिधि क चुनाव लेल मतदान भेल छल, जेकर आइ परिणाम आबि गेल। जानकारी क अनुसार परिणाम मे कईटा नव चेहरा सामने आयल त कईटा दिग्गज कए हारि क सामना करै पडल। कईटा पुरान पार्षद अपन सीट बचेबा मे कामयाब रहलाह। मतगणना क दौरान सुरक्षा क पुख्ता इंतजाम कैल गेल छल। परिणाम घोषणा क बाद समर्थक मे ख़ासा उत्साह देखल जा रहल अछि। हलांकि चुनाव आयोग क दिर्देश पर कोनो प्रकारक जूलूस पर पाबंदी लगा देल गेल अछि।
 पटना मे अनुग्रह नारायण कॉलेज मे स्थापित मतगणना केंद्र पर ईवीएम मे धांधली क आरोप लगा एकटा प्रत्याशी क समर्थक हंगामा केलथि। ओतहि राज्य क अलग अलग हिस्सा मे समर्थक प्रत्याशी क जीत क जश्न मनाउल गेल, जखनकि पराजित उम्मीदवार क समर्थक मायूस रहलाह। भोजपुर जिला स भेटल जानकारी क अनुसार नवादा थाना क्षेत्र मे पश्चिमी गुमटी लग विजयी प्रत्याशी जितेंद्र शुक्ला क जुलूस मे हंगामा भेल।
 मधुबनी क कुल तीस वार्ड मे वार्ड संख्या तेईस स दूटा प्रत्यासी नामांकन केने छल आ दूनू क नामांकन रद्द भ गेल छल ताहि लेल एहि सीट पर मतदान नहि भेल छल। ओतहि दरभंगा मे एकटा सीट पर निर्विरोध चुनाव क कारण परिणाम पहिने घोषित भ चुकल छल। मधुबनी क वार्ड संख्या सोलह स निवर्तमान चेयरमेन विजय चौधरी चुनाव लड़ हारि गेलाह अछि। वार्ड संख्या तीन,छ,पन्द्रह,बीस,उन्नतीस पर पूर्व क पार्षद अपन सीट बचेबा मे सफल रहलाह। मधुबनी क वार्ड इक्कीस आ अट्ठाईस पर निर्विरोध चुनाव भेल।
 वार्ड इक्कीस-रूबी सिंह (निर्विरोध)
वार्ड अट्ठाईस-मो. खालिद(निर्विरोध)